Tartus tegutsev hostel Looming sai Eestis esimesena uhke ökomärgise.
ETV saade "Ringvaade" kontrollis sündmuspaigal, kui maheda ööbimiskohaga tegu on. "Hostelit on hea teha, kui sa oled ise palju reisinud," rääkis hosteli perenaine Sigrit Rosental, kes rõhutas, et planeet pole kummist, mistõttu on roheline mõtteviis tema jaoks väga oluline.
Hosteli kõik mööbliesemed on taaskasutatud, nii on voodid valminud näiteks palksaunast või mõisahoone põrandamaterjalist. "Poest pole ostetud ühtegi asja, mis oleks uus," kirjeldas Rosental.
Suvel kasutatakse hosteli rõdu aialapina, kus kasvatatakse näiteks tomateid ja maitsetaimi. Tubaseid taimi kastetakse akvaariumiveega, mis ringiga tagasi kaladeni jõuab.
Hostelis on tasuta söök ja isegi pesemisasjad. "Inimesed tulevad siia ja kui nad ära lähevad, leiame me duširuumist šampoone ja dušigeele, mida me ei viska ära, vaid paneme korvi, et mõni teine, kellel pole, saaks kasutada," rääkis Rosental.
Tema sõnul on kliendid erilise ööbimispaigaga seni väga rahule jäänud. "On öeldud, et see on kõige ägedam hostel, kus me oleme kunagi ööbinud," oli Rosental rahul.
Toimetaja: Rutt Ernits